กองทุนเปิดบัวหลวง Small-Mid Cap เพื่อการเลี้ยงชีพ พลังเล็กๆเพื่อสร้างคุณค่าที่ยิ่งใหญ่
กองทุนรวมเพื่อการเลี้ยงชีพ หรือ RMF จัดเป็นกองทุนที่สนับสนุนให้คนเก็บออมเงินไว้ใช้ยามเกษียณที่มีอิสระในการเลือกนโยบายการลงทุนมากที่สุด เพราะเป็นการตัดสินใจของผู้ลงทุนเอง ขณะที่กองทุนสำรองเลี้ยงชีพ กองทุน กบข. ที่ยังมีการกำหนดให้เลือกโดยคณะกรรมการกองทุนอยู่ แม้จะมีอิสระมากขึ้นจากระบบ Employee Choice ในกองทุนสำรองเลี้ยงชีพ แต่ก็มีเพียงบางบริษัทเท่านั้นที่ให้พนักงานได้เลือกเอง
14 พ.ย. 2555

กองทุนรวมเพื่อการเลี้ยงชีพ หรือ RMF จัดเป็นกองทุนที่สนับสนุนให้คนเก็บออมเงินไว้ใช้ยามเกษียณที่มีอิสระในการเลือกนโยบายการลงทุนมากที่สุด เพราะเป็นการตัดสินใจของผู้ลงทุนเอง ขณะที่กองทุนสำรองเลี้ยงชีพ กองทุน กบข. ที่ยังมีการกำหนดให้เลือกโดยคณะกรรมการกองทุนอยู่ แม้จะมีอิสระมากขึ้นจากระบบ Employee Choice ในกองทุนสำรองเลี้ยงชีพ แต่ก็มีเพียงบางบริษัทเท่านั้นที่ให้พนักงานได้เลือกเอง
กองทุน RMF จึงมีนโยบายหลากหลายเป็นทางเลือกให้ผู้ลงทุนคัดสรร จัดสัดส่วน และบริหารการลงทุนได้ด้วยตนเอง ให้เหมาะสมช่วงอายุ ความเสี่ยงและเป้าหมาย
กองทุน RMF ของกองทุนบัวหลวง เดิมมี 7 กองทุน มีตั้งแต่กองทุนหุ้นทั่วไป กองทุนหุ้นที่เน้นหุ้นกลุ่มโครงสร้างพื้นฐาน กองทุนผสมที่เน้นหุ้น เน้นตราสารหนี้ กองทุนตราสารหนี้ กองทุนรวมตลาดเงิน และกองทุนทองคำ และมีเพิ่มใหม่อีก 1 กองทุน เป็นกองทุนหุ้นเฉพาะกลุ่ม เป็นทางเลือกกับผู้ลงทุน นั่นคือ กองทุนเปิดบัวหลวง SmallMid Cap เพื่อการเลี้ยงชีพ (BSMRMF)
กองทุน BSMRMF มีนโยบายเน้นลงทุนในบริษัทขนาดเล็กและขนาดกลางเป็นหลัก โดยจะลงทุนในหุ้นของบริษัทกลุ่มดังกล่าวเฉลี่ยรอบปีบัญชีไม่น้อยกว่า 80% ของมูลค่าสุทธิ เหตุผลที่เลือกลงทุนในหุ้นขนาดเล็กและขนาดกลาง เพราะกองทุนบัวหลวงมองว่าหุ้นขนาดเล็กและขนาดกลาง ส่วนหนึ่งถูกมองข้าม ทำให้ราคาตลาดปัจจุบันยังห่างจากราคาที่เหมาะสมอยู่ นอกจากนี้การเกิดขึ้นของประชาคมเศรษฐกิจอาเซียนในเวลาอันใกล้นี้ ยิ่งเปิดโอกาสให้บริษัทขนาดเล็กและขนาดกลางที่เดิมทำธุรกิจแต่เฉพาะในประเทศไทยซึ่งมีประชากร 65 ล้านคน สามารถขยายธุรกิจออกไปยังประเทศในกลุ่มอาเซียนที่มีประชากรรวมกันมากกว่า 600 ล้านคนได้ บวกกับความได้เปรียบทั้งด้านความสามารถของแรงงาน มาตรฐานสินค้าไทยอันเป็นที่ยอมรับในอินโดจีน ผนวกกับข้อได้เปรียบด้านภูมิศาสตร์ ทำให้โอกาสเติบโตของบริษัทเหล่านี้ยังมีอีกมาก
หุ้นขนาดเล็กและขนาดกลางที่ BSMRMF จะพิจารณาลงทุนนั้น จะต้องเป็นบริษัทที่มีมูลค่าตลาด (Market Capitalization) ไม่เกิน 2 หมื่นล้านบาท ณ วันที่ลงทุน มีฐานะมั่นคง มีศักยภาพและแนวโน้มการเติบโตดี และทีมจัดการกองทุนเห็นว่ามีมูลค่าต่ำกว่าราคาที่เหมาะสม และที่สำคัญคือต้องผ่านเกณฑ์เรื่องการกำกับกิจการที่ดีด้วยเพื่อเพิ่มความมั่นใจให้แก่นักลงทุน ว่าบริษัทที่ลงทุนแม้จะมีขนาดเล็ก แต่ก็เป็นบริษัทที่ไว้ใจได้เพราะมีผู้บริหารที่ดี มีธรรมาภิบาล ซึ่งเป็นเรื่องที่ บลจ.บัวหลวง ให้ความสำคัญมาโดยตลอด
การลงทุนในหุ้นขนาดเล็กและขนาดกลางในระยะยาวยังมีข้อดี คือ ราคาของหุ้นกลุ่มนี้ส่วนใหญ่จะไม่อ้างอิงปัจจัยต่างๆ ภายนอกมากนัก แต่จะขึ้นอยู่กับปัจจัยพื้นฐานของตัวหุ้นเป็นหลัก และเมื่อมีการปรับพอร์ตของนักลงทุนต่างชาติราคาของหุ้นมักจะไม่ถูกกระทบรุนแรง เพราะนักลงทุนที่ลงทุนในหุ้นกลุ่มนี้มักเป็นนักลงทุนในประเทศเป็นส่วนใหญ่
แต่ขึ้นชื่อว่าเป็นกองทุนหุ้น ดังนั้นสิ่งที่ตามมาด้วยแน่นอนคือความเสี่ยง ทั้งราคาที่อาจจะผันผวนกว่าหุ้นขนาดใหญ่ และสภาพคล่องของหุ้นที่ซื้อขายในตลาดก็ย่อมน้อยกว่าหุ้นขนาดใหญ่ ดังนั้น นักลงทุนที่สนใจลงทุนในกองทุน BSMRMF ควรพิจารณาด้วยว่าสามารถยอมรับผลขาดทุนที่อาจเกิดจากความผันผวนในระยะสั้นได้หรือไม่ และสามารถถือกองทุนเป็นระยะเวลาหลายๆ ปีได้หรือไม่ หรือถ้าเป็นไปได้ควรถือลงทุนอย่างน้อย 35 ปีขึ้นไป รวมถึงพิจารณาเรื่องการเปิดให้ขายคืนที่กำหนดไว้เพียง 5 วันทำการสุดท้ายของเดือน เพื่อเพิ่มประสิทธิ ภาพในการบริหารเงินลงทุนของทีมจัดการกองทุน และในระยะแรกยังไม่เปิดให้สับเปลี่ยนการลงทุน ทั้งสับเปลี่ยนภายในกองทุนบัวหลวง และสับเปลี่ยนข้าม บลจ.
อย่างไรก็ตาม กองทุนบัวหลวงได้จัดให้มีการบริหารจัดการความเสี่ยงอย่างเป็นระบบ และกระจายการลงทุนอย่างเหมาะสม โดยส่วนที่กองทุนไม่ได้ลงทุนในหุ้นขนาดเล็กและขนาดกลาง ผู้จัดการกองทุนก็อาจพิจารณาลงทุนในหุ้นขนาดใหญ่บางส่วน รวมถึงเงินฝากธนาคาร และตราสารหนี้ที่มีสภาพคล่อง เพื่อเป็นการบริหารสภาพคล่องโดยไม่เสียโอกาสการลงทุน
BSMRMF จึงเป็นทางเลือกใหม่เพื่อมาเติมเต็มผลตอบแทนการลงทุนที่ได้จากโอกาสเติบโตของธุรกิจขนาดเล็กและขนาดกลางนอกเหนือไปจากการลงทุนในกองทุนหุ้นรูปแบบเดิมๆ เป็นการคัดพลังเล็กๆ สร้างคุณค่าที่ยิ่งใหญ่ให้กับพอร์ตกองทุนรวมเพื่อการเลี้ยงชีพของนักลงทุน โดยมีขนาดกองทุน 500 ล้านบาท เนื่องจากเรามองว่าเป็นขนาดที่เหมาะสม ในการคัดเลือกหุ้นที่มีคุณภาพ และมองถึงประโยชน์ต่อผู้ลงทุนเป็นหลัก